Aalborg Pirates havde ikke tabt en kamp i Metalligaen siden den 30. september, hvor Rungsted Seier Capital slog piraterne 4-2. Et hold som Aalborg Pirates tog revanche mod i den seneste spillerunde. Søndag gjaldt det så traditionsklubben Herning Blue Fox, som kom på besøg i Aalborg. Aalborg Pirates manglede en del profiler i søndagens opgør. Tvillingerne Martin og Mikkel Højbjerg var ude sammen med Nikolaj Eriksen og Victor Panelin-Borg. Det var tydeligt, at det ikke var et Aalborg-hold i balance, der var mødt op til kamp. Herning pressede piraterne til at lave fejl i egen zone, men Herning formåede ikke at omsætte fejlene til mål. I hvert fald ikke i første periode. I anden periode kom gæsterne til gengæld på måltavlen. Først ved Evan Mosey, som efter godt tre minutters spil af perioden udnyttede, at midtjyderne spillede i overtal. Godt seks minutter senere var den igen gal i den aalborgensiske forsvarszone. Anders Poulsen styrede pucken i nettet efter oplæg af Zack Torquato og Patrick Madsen. Der blev ikke scoret flere mål i perioden, selvom Herning blev ved med at presse Aalborg Pirates i bund. Med to minutter tilbage af tredje periode forsøgte Aalborg Pirates sig med at tage målmanden ud og presse på med en ekstra mand, men Simon Nielsen var på plads i Herning-målet og afviste alt, hvad der kom i hans retning. Dermed endte kampen 0-2 til Herning på de to mål, der blev scoret i anden periode. Aalborg Pirates må erkende, at deres sejrsstime slutter, og de risikerer desuden at miste andenpladsen i ligaen til Frederikshavn, hvis de får point, når de på tirsdag skal møde Esbjerg på udebane.

Opsummering:
Et svækket Aalborg-mandskab kom på glatis, da Herning Blue Fox gæstede Aalborg.